Zagreb, 13 ožujka 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Darka Fištrovića**, **općinskog načelnika Općine Gornja Rijeka**, na 1. sjednici održanoj 13. ožujka 2018.g., daje sljedeće:

**MIŠLJENJE**

1. **Dužnosnik Darko Fištrović, općinski načelnik Općine Gornja Rijeka, može istovremeno uz obnašanje navedene dužnosti biti nositeljem obiteljskog poljoprivrednog gospodarstva (u daljnjem tekstu: OPG) ukoliko je isto registrirano isključivo za obavljanje samostalne poljoprivredne djelatnosti, odnosno za prodaju vlastitih poljoprivrednih proizvoda. Ukoliko se OPG, čiji nositelj je dužnosnik, registrira i za obavljanje dopunskih djelatnosti u smislu članka 70. Zakona o poljoprivredi („Narodne novine“ broj 30/15.), dužnosnik će morati poslove upravljanja OPG-om prenijeti na drugog člana OPG-a, odnosno drugog člana OPG-a upisati kao nositelja istog.**
2. **Dužnosnik Darko Fištrović dužan je u izvješću o imovinskom stanju prijaviti podatke o OPG-u čiji je nositelj te prihode koje po toj osnovi ostvaruje.**

Obrazloženje

Zahtjev za davanjem mišljenja Povjerenstva podnio je dužnosnik Darko Fištrović, općinski načelnik Općine Gornja Rijeka. U knjigama ulazne pošte zahtjev je zaprimljen pod poslovnim brojem 711-U-743-M-35/18-01-4, dana 27. veljače 2018.g., povodom kojeg se vodi predmet broj: M-35/18.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Darko Fištrović trenutno obnaša dužnost općinskog načelnika Općine Gornja Rijeka u mandatu 2017.-2021.g. Stoga je Darko Fištrović, povodom obnašanja navedene dužnosti, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Podnositelj u predmetnom zahtjevu navodi da je vlasnik odnosno nositelj i jedini član obiteljskog poljoprivrednog gospodarstva „OPG Fištrović“ te da se planira baviti uzgojem pčela i proizvodnjom pčelarskih proizvoda. Dužnosnik navodi da dužnost općinskog načelnika Općine Gornja Rijeka obnaša volonterski uz primanje volonterske naknade, s obzirom na zakonsko ograničenje da se na plaće zaposlenika jedinice lokalne samouprave može biti utrošeno do 20 % sredstava proračuna jedinice. Dužnosnik navodi da, s obzirom da dužnost ne obnaša profesionalno, doprinose mora podmirivati po osnovi djelatnosti OPG-a, a da je njegov OPG od 1. siječnja 2018.g. u sustavu registra poreznih obveznika te da će porez na dohodak od samostalne djelatnosti poljoprivrede podmirivati godišnje u paušalnom iznosu od 80.000,00 kuna, iako, kako napominje , trenutno ne ostvaruje prihod od djelatnosti OPG-a. Dužnosnik moli mišljenje Povjerenstva je li u skladu s odredbama ZSSI-a da uz obnašanje dužnosti općinskog načelnika Općine Gornja Rijeka istovremeno bude nositeljem navedenog OPG-a.

Povjerenstvo ukazuje da je člankom 13. stavkom 2. ZSSI-a propisano da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Stavkom 3. istog članka propisano je da prethodno odobrenje Povjerenstva nije potrebno za obavljanje, između ostalog, samostalne poljoprivredne djelatnosti, ali na temelju stavka 4. istog članka ZSSI-a dužnosnici su dužni prijaviti Povjerenstvu prihode od iste djelatnosti.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima. Nadalje, člankom 4. stavkom 4. ZSSI-a, propisano je da se poslovnim subjektima u smislu navedenog Zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Stoga se i OPG odnosno njegov nositelj smatra poslovnim subjektom u smislu ZSSI-a.

Povjerenstvo ukazuje da Zakon o poljoprivredi („Narodne novine“ broj 30/15.) u članku 2. stavku 1. točki 1. definira poljoprivrednika kao fizičku ili pravnu osobu ili skupinu fizičkih ili pravnih osoba koje obavljaju poljoprivrednu djelatnost na poljoprivrednom gospodarstvu, a obuhvaća sljedeće organizacijske oblike: OPG; obrt registriran za obavljanje poljoprivredne djelatnosti; trgovačko društvo ili zadruga registrirana za obavljanje poljoprivredne djelatnosti; kao druga pravna osoba.

Sukladno podstavku 2. članka 2. stavka 1. Zakona o poljoprivredi, OPG je fizička osoba ili skupina fizičkih osoba članova zajedničkog kućanstva, koje obavljaju poljoprivrednu djelatnost na poljoprivrednom gospodarstvu koristeći se vlastitim ili unajmljenim proizvodnim jedinicama. Zakon o poljoprivredi razlikuje i članove OPG-a od nositelja OPG-a. Članovi OPG-a su punoljetni članovi istog kućanstva koji obavljaju poljoprivrednu djelatnost, dok nositelj OPG ima prava i obveze u pogledu toga OPG-a te je odgovoran za njegovo poslovanje. Poljoprivredna djelatnost sukladno članku 2. stavku 1. podstavku 4. toga Zakona, obuhvaća bilinogojstvo, stočarstvo (koje obuhvaća i pčelarstvo) te s njima povezane uslužne djelatnosti.

Zakon o poljoprivredi razlikuje poljoprivrednu djelatnost i dopunske djelatnosti.

Sukladno odredbama članka 69. Zakona o poljoprivredi proizlazi da se pojam povezanih uslužnih djelatnosti, koje su obuhvaćene poljoprivrednom djelatnošću, odnosi upravo na prodaju vlastitih poljoprivrednih proizvoda, uzgojenih na OPG-u, krajnjim potrošačima ili kupcu/otkupljivaču. Sukladno članku 70. stavku 1. Zakona o poljoprivredi, dopunske djelatnosti su djelatnosti povezane s poljoprivredom, koje omogućuju bolje korištenje proizvodnih kapaciteta i radne snage članova OPG-a te stjecanje dodatnog dohotka na OPG-u.

Povjerenstvo uzima u obzir da je dužnosnik u Izvješću o imovinskom stanju, koje je podnio Povjerenstvu 20. lipnja 2017.g. povodom ponovnog stupanja na dužnost općinskog načelnika Općine Gornja Rijeka, kao i u predmetnom zahtjevu za mišljenjem, naveo podatak da istu dužnost obnaša volonterski uz volontersku naknadu. Stoga je potrebno ukazati da se ograničenje propisano člankom 13. stavkom 2. ZSSI-a uz iznimke iz stavka 3. istog članka ne odnosi na dužnosnike koji dužnost obnašaju volonterski, dok sukladno odredbi članka 14. stavka 1. ZSSI-a, u pogledu zabrane obavljanja poslova upravljanja poslovnim subjektima nije relevantno obnaša li dužnosnik dužnost profesionalno ili volonterski.

Povjerenstvo, međutim, ima u vidu da se samostalna poljoprivredna djelatnost, dakle kao djelatnost radi ostvarivanja prihoda, može obavljati samo putem neke od vrsta poslovnih subjekata predviđenih Zakonom o poljoprivredi, među kojima u prvom redu putem OPG-a.

Prema tome, sukladno članku 13. stavkom 3. ZSSI-a, dužnosnicima je dopušteno da istovremeno uz obnašanje dužnosti obavljaju samostalnu poljoprivrednu djelatnost, a koja djelatnost kada se obavlja putem OPG-a, iako je naglasak na uzgoju i prodaji poljoprivrednih proizvoda, neizbježno obuhvaća da nositelj upravlja poslovanjem toga OPG-a kao poslovnog subjekta. Slijedom navedenog, Povjerenstvo tumači da se na obavljanje samostalne poljoprivredne djelatnosti radi ostvarivanja prihoda unutar OPG-a ne odnosi zabrana upravljanja u poslovnim subjektima iz članka 14. stavka 1. ZSSI-a.

Naprotiv, Povjerenstvo tumači da navedena iznimka ne može biti primijenjena ukoliko je OPG, sukladno članku 70, Zakona o poljoprivredi, registrirano i za obavljanje dopunskih djelatnosti koje su povezane s poljoprivredom. U tom slučaju dužnosnik ne može biti nositeljem OPG-a te mora poslove upravljanja na navedenom OPG-u prenijeti na drugog člana OPG-a, odnosno drugog člana upisati kao nositelja OPG-a.

Povjerenstvo smatra potrebnim dati uputu da je dužnosnik, na temelju odredaba članka 8. stavka 1. ZSSI-a, u izvješćima o imovinskom stanju dužan prijaviti podatke o OPG-u, čiji je nositelj te prihode koje po toj osnovi ostvaruje na godišnjoj razini. Stoga je na temelju članka 13. stavka 4. u vezi s člankom 8. stavkom 4. ZSSI-a, u izvješću o imovinskom stanju dužnosnik dužan prijaviti Povjerenstvu prihode koje ostvaruje na temelju djelatnosti OPG-a čiji je nositelj.

Naposljetku, Povjerenstvo smatra potrebnim ukazati dužnosniku da je člankom 17. stavkom 1. ZSSI-a propisana zabrana stupanja u poslovni odnos između poslovnog subjekta u kojem dužnosnik ima 0,5% ili više udjela u vlasništvu i tijela javne vlasti u kojem dužnosnik obnaša dužnost. Pritom valja napomenuti da, s obzirom da se na temelju članka 4. stavka 3. ZSSI-a stjecanje sredstava od tijela javne vlasti smatra poslovnim odnosom u smislu ZSSI-a, OPG čiji je dužnosnik nositelj ne može stjecati sredstva (subvencije, donacije, poticaje i sl.) od Općine Gornja Rijeka kao tijela javne vlasti u kojem dužnosnik obnaša dužnost. Međutim, s obzirom da se zabrana iz članka 17. stavka 1. ZSSI-a odnosi isključivo na poslovne odnose s tijelom javne vlasti u kojem dužnosnik obnaša dužnost, nema zapreke da OPG čiji je dužnosnik nositelj stupa u poslovne odnose, odnosno stječe sredstva od fizičkih i pravnih osoba te od drugih tijela javne vlasti.

Slijedom navedenog, Povjerenstvo je dalo mišljenje kao izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Darko Fištrović, elektroničkom dostavom,
2. Objava na internetskoj stranici Povjerenstva
3. Pismohrana